鵲鴉行
作者：于石
朝代：宋

paragraphs: 世以鵲爲吉，人多喜其鳴。
世以鴉爲凶，鳴多人輒嗔。
吉凶一以定，嗔喜此焉分。
相彼新羅鷂，于何分愛憎。
群鴉競喧集，有耳若不聞。
一鵲不相容，搏擊以爲能。
不知鵲可喜，甘與鴉爲羣。
妒善復黨惡，鷙悍徒不仁。
石顯怙權寵，望之不容身。
林甫擅柄用，何有乎九齡。
寧爲望之辱，不作石顯榮。
寧爲九齡死，不作林甫生。
邪正苟倒置，是非竟難陳。
人事無不然，何獨此微禽。